Degas a ran da soñj ar re o dije disoñjet n'eo ket Enez ar Rod ar c'hentañ romant skiant-faltazi e brezhoneg : Roparz Hemon en doa embannet unan e 1927, leuskel a ran ac'hanoc'h da zivinout pehini (n'eo ket atav ar memes re a zle labourat, na  petra 'ta !).  An eil romant skiant faltazi e brezhoneg eo eta.  N'eo ket dre zegouezh moarvat e lak Langleiz un tem keltiek kozh, hini ar gêr beuzet, da stern e romant.  Ur plac'h yaouank, Liliana, aet d'ar strad e-pad ur peñse, a zihun en un enezenn dindan ar mor, dezhi annezidi iskis o doareoù. Kerkent ha ganet e vez tennet o ene diganto. Liliana a glask tec'hout kuit. N'eo ket war an ober eo kreizennet ar romant : taolenniñ an enezenn a fell d'ar skrivagner dreist-holl, a-benn diskouez  d'al lenner ez eus harzoù d'ar skiant hag ez eo aner klask krouiñ e-lerc'h ar C'hrouer.  N'eo ket skrivet fall al levr, brav eo ar brezhoneg ennañ ha buhezek ar skritur daoust ma vije kasaũs ar stil, leun a bikoù-estlamm evel skrivadenn ur skoliad. Goular em eus kavet an istor avat. N'eo ket fetis a-walc'h an harozez, ne heulier ket a-dost he buhez kuzh ha n'anavezer ket don he santimantoù. Ouzhpenn eo bet komprenet tezenn ar skrivagner goude ar c'hard kentañ ha n'eus nemet an taolennoù o cheñch,  randonus eo…  N'eus ket bet c'hoazh kalz a skrivagnerien vrezhoneg o plediñ gant romantoù skiant-faltaziek hag hini Langleiz zo, lakaomp, e-touez an tri gwellañ c'hoazh !